Broj: 711-I-1626-M-111/20-02-12

Zagreb, 23. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Petra Dombaja, općinskog načelnika Općine Drnje,** za davanjem mišljenja Povjerenstva**,** na 103. sjednici, održanoj 23. listopada 2020., daje sljedeće:

**MIŠLJENJE**

**Predsjednik i članovi Općinskog vijeća Općine Drnje nisu dužnosnici u smislu odredbi Zakona o sprečavanju sukoba interesa, slijedom čega se njihovo sudjelovanje na Javnom natječaju za dodjelu poticaja za uređenje nekretnina na području Općine Drnje ne može ocjenjivati u smislu moguće povrede odredaba ZSSI-a.**

Obrazloženje

Zahtjev za davanjem mišljenja Povjerenstvu je podnio dužnosnik Petar Dombaj, općinski načelnik Općine Drnje.U knjigama ulazne pošte zahtjev je zaprimljen pod poslovnim brojem 711-U-3816-M-111/20-01-5 21. listopada 2020., povodom kojeg se vodi predmet broj M-111/20.

Podnositelj zahtjeva navodi da je temeljem članka 9. Odluke o mjerama poticaja za uređenje nekretnina na području Općine Drnje (KLASA: 402-07/19-01/02, URBROJ: 2137/04-19-1 od 9. srpnja 2019.) i Odluke o izmjenama i dopunama Odluke o mjerama poticaja za uređenje nekretnina na području Općine Drnje (KLASA: 402-07/20-01/24, URBROJ: 2137/04-20-1 od 29. rujna 2020., općinski načelnik Petar Dombaj kao predstavnik Općine Drnje, odnosno jedinice lokalne samouprave koja djeluje temeljem odluka predstavničkog tijela (Općinskog vijeća Općine Drnje), raspisao Javni natječaj za dodjelu poticaja za uređenje nekretnina na području Općine - kojim su definirane Mjere te kriteriji koje je potrebno zadovoljiti u cilju ostvarenja spomenutog poticaja. Općinsko vijeće je u tu svrhu imenovalo Povjerenstvo za dodjelu poticaja (predsjednik: Nikola Grčić te 2 člana: Maja Orehovački i Dubravko Perošić) koje će razmotriti pristigle prijave za dodjelu poticaja u skladu s kriterijima utvrđenim gore navedenim Odlukama, te predložiti općinskom načelniku listu korisnika poticaja, koji će slijedom toga donijeti Odluku o dodjeli ove vrste poticaja.

Tijekom natječaja koji je otvoren od 5. listopada 2020. godine do 31 listopada 2020. među ostalim prijavama pristigle su i dvije od strane članova Općinskog vijeća Općine Drnje, točnije predsjednika, Gorana Kolareka, te člana vijeća, Matije Dolenca. Dužnosnik traži mišljenje dolazi li u tom slučaju do sukoba interesa, budući da su spomenuti članovi Općinskog vijeća Općine Drnje ujedno i kandidati za dodjelu poticaja.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Petar Dombaj obnaša dužnost općinskog načelnika Općine Drnje od 13. lipnja 2017. Stoga je i Petar Dombaj povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Članovi predstavničkih tijela jedinica lokalne i područne (regionalne) samouprave nisu dužnosnici u smislu navedenog Zakona pa se odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane su odredbama Zakona o lokalnim izborima („Narodne novine“, broj 144/12., 121/16. i 98/19.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17. i 98/19.). Za tumačenje i nadzor nad provedbom odredaba navedenih zakona nadležno je Ministarstvo uprave.

Međutim, Povjerenstvo smatra kako članovi predstavničkih tijela jedinica lokalne i područne (regionalne) samouprave, imajući u vidu da su izabrani od strane građana na izborima te uzimajući u obzir nadležnost toga tijela, nedvojbeno obnašaju javnu dužnost. Stoga, iako ih na to ne obvezuju izričite odredbe ZSSI-a, isti su dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Petar Dombaj, putem elektroničke pošte
2. Objava na internetskoj stranici Povjerenstva
3. Pismohrana